लोगों को तरह-तरह के शौक होते हैं। किसी तरह अंग्रेजी बोलना भी उनमें से एक है। कुछ लोग हैं जिन्हें अंग्रेजी का ज्ञान न होते हुए भी गाहे-ब-गाहे टूटी-फूटी अंग्रेजी में बात करने का चस्का लगा रहता है। उन्हें इस बात की रत्ती भर भी फिक्र नहीं होती कि वे जिस अंग्रेजी में बोल रहे हैं, उसमें वाक्य शुद्ध है या नहीं या और उसका कोई अर्थ निकलता है या नहीं। बस अंग्रेजी के नाम पर कुछ शब्दों का प्रयोग जरूर हो। मुझे बरबस किसी पुरानी फिल्म का वह दृश्य याद आता है जब एक व्यक्ति गांव में काम न पाने की वजह से विदेश चला गया, लेकिन कुछ ही माह बाद वापस आ गया। लौट कर उसने विदेशी कपड़ों में गांव वालों के सामने टूटी-फूटी अंग्रेजी में रौब झाड़ना शुरू किया और अनपढ़ लोग उससे प्रभावित होकर उसे घूरने और विस्मित होने लगे। हालांकि गांव वालों को दो-चार शब्दों की अंग्रेजी भी बहुत लगती थी।